**ROMÂNIA   
JUDEŢUL SATU MARE   
CONSILIUL LOCAL AL MUNICIPIULUI SATU MARE   
DIRECȚIA ECONOMICĂ   
Nr. 17.756/18.03.2024**

În temeiul prevederilor art.136 alin.(8) lit. b) din O.U.G. nr.57/2019 privind Codul Administrativ, cu modificările și completările ulterioare, directorul executiv al Direcției Economice, formulează următorul:

**RAPORT DE SPECIALITATE**

**la proiectul de hotărâre privind** aprobarea cuantumului cotizaţiei anuale de membru al Asociaţiei Municipiilor din România

Asociaţia Municipiilor din România (A.M.R.),înfiinţată în anul 1990, este persoană juridică de drept privat, fără scop patrimonial, neguvernamentală şi apolitică, constituită în vederea promovării şi protejării intereselor comune ale autorităţilor administraţiei publice locale, pentru soluţionarea şi gestionarea nevoilor publice în numele şi pentru interesul colectivităţilor locale.

A.M.R. reprezintă interesele membrilor pe plan intern şi international, stimulează şi sprijină iniţiativele şi acţiunile municipiilor, oferă consultanţă şi susţine eforturile acestora în demersul general de aliniere la standardele europene.

În prezent, A.M.R. include toate cele 103 municipii din România, inclusiv municipiul Satu Mare, precum şi cele 6 sectoare ale Municipiului Bucureşti, în total 109 membri, aproximativ 10,5 milioane de locuitori.

Luând în considerare Hotărârea Adunarii Generale a Asociaţiei Municipiilor din România nr. 250/12.11.2023 pentru stabilirea cuantumului cotizaţiei datorate de membrii A.M.R.,

Văzând prevederile din O.U.G. nr. 57/2019 privind Codul administrativ, cu modificările și completările ulterioare potrivit cărora ” …(1) Structurile asociative ale autorităţilor administraţiei publice locale sunt:…. c) Asociaţia Municipiilor din România;… (2) Autoritățile administrației publice centrale inițiatoare ale unui proiect de act normativ au obligația să consulte structurile asociative prevăzute la alin. (1), cu cel puțin 15 zile lucrătoare înainte de supunerea spre adoptare/aprobare a oricărui proiect de act normativ care privește în mod direct administrația publică locală și/sau care are impact asupra colectivităților locale. În cazul proiectelor de acte normative cu caracter urgent, termenul poate fi redus la 10 zile lucrătoare. (3) Punctele de vedere ale structurilor asociative ale autorităților administrației publice locale cu privire la proiectele de acte normative asupra carora au fost consultate se motivează în concordanță cu prevederile legale și se pot transmite, prin grija președinților acestora, în termen de 10 zile lucrătoare de la primire, la autoritatea administrației publice centrale inițiatoare a proiectului de act normativ, respectiv în 7 zile lucrătoare, în cazul proiectelor de acte normative care au caracter urgent*....” coroborate cu prevederile art. 88 din același act normativ* ”...Bugetele locale ale unităţilor/subdiviziunilor administrativ-teritoriale se elaborează, se aprobă, se execută şi se raportează în condiţiile legii care reglementează finanţele publice locale....”

Întrucât la finele anului 2023 Adunarea Generală a AMR prin Hotărârea nr. 250/2023 a stabilit faptul că începând cu anul 2024 cotizația datorată de municipii se calculează potrivit formulei: 1 leu/locuitor/an x numărul de locuitori raportat de Institutul Naţional de Statistică la data de 1 ianuarie a anului anterior celui pentru care se datorează cotizaţia, se impune inițierea prezentului proiect de hotărâre prin care executivul propune decontarea contravalorii cotizaţiei anuale din Bugetul de Venituri şi Cheltuieli al municipiului Satu Mare, Secţiunea de funcţionare, din disponibilul Capitolului 51 “Autorităţi publice”, titlul “Cheltuieli cu bunuri şi servicii”.

Având la bază cele prezentate mai sus, văzând și prevederile din Codul administrativ potrivit cărora consiliul local are iniţiativă şi hotărăşte, în condiţiile legii, în toate problemele de interes local și aprobă, la propunerea primarului, bugetul unităţii administrativ-teritoriale, virările de credite, modul de utilizare a rezervei bugetare şi contul de încheiere a exerciţiului bugetar,

Proiectul de hotărâre **privind** aprobarea cuantumului cotizaţiei anuale de membru al Asociaţiei Municipiilor din România se înaintează Consiliului Local al Municipiului Satu Mare cu propunere de aprobare.

**DIRECTOR EXECUTIV**

**LUCIA URSU**